Imtella' Mejju 9, 2021 Rapport: Fiorella Pace Jum l-Omm iġib miegħu emozzjonijiet varji. Ferħ, imħabba, sodisfazzjon, huma wħud minn dawn l-emozzjonijiet. Iżda dan il-jum iġib miegħu anke n-niket, kemm għal dawk in-nisa li jixtiequ jsiru ommijiet, għal dawk li tilfu lil ommhom, u wkoll għal dawk l-ommijiet li t-trobbija t'uliedhom hi mimlija sfidi u diffikultajiet iktar minn t'oħrajn. TVM tkellem ma' żewġ nisa li l-esperjenza tagħhom bħala ommijiet ġabet magħha sfidi u sodisfazzjon fl-istess waqt. Maria Laura Mifsud hi omm ta' tliet itfal. Għal Maria Laura dan il-jum iġib sens ta' ferħ meta tiftakar fl-imħabba li għandha għal uliedha. Madankollu, kif spjegat hi stess, it-trobbija tagħhom, b'mod speċjali tat-tifel li għandu d-down's syndrome, iġġib magħha għadd ta' sfidi. "Jiena naħdem full time allura l-isfidi huma daqsxejn kbar ukoll biex inlaħħqu speċjalment mat-tifel mat-terapija għax dik hija importanti ħafna. It-terapija tibda mindu jkunu żgħar u aħna l-ġenituri li naħdmu full time rridu nlaħħqu mal-ħin tat-terapija, ħafna drabi jkun il-ħin ta' filgħodu, allura rridu nieħdu l-leave eċċ." Maria Laura saret omm t'20 sena u tgħidilna minn xiex għaddiet minħabba li saret omm t'età żgħira u wara ftit li twieled binha li għandu d-down's syndrome, meta kien għad kellu 4 xhur, saru jafu li kellu bżonn operazzjoni f'qalbu. Qalet li kruċjali kien l-appoġġ li ngħataw minn nies qrib tagħhom. Maria Laura qalet li minkejja d-diffikultajiet, binha hu ta' eżempju għall-familja kollha. "Aħna napprezzaw kull pass li jagħmel. Meta kien żgħir u għamel 2 passi għalina qisu mexa maratona. Meta beda jgħid l-ewwel 2 kelmiet. Dak li hu forgranted għall-oħrajn ifisser kollox għalina….. jekk inkunu mexjin barra u ra tifel li jarah l-sikola, hu bla ma jrid ixejjirlu u jrid ikellmu, jew ra teacher, jew ra kollega tan-nannu, b'xi mod jew ieħor irid jara kif ikellmu. Hekk ngħidu aħna n-nies kultant inniżżlu rasna u nippruvaw nibqgħu għaddejjin biex inlaħħqu mal-ħajja, hu le. Hu jrid ikellem lil kulħadd u dak naħseb huwa l-apprezzament li l-ħajja trid tgħożżha u trid tieħu ħsiebha kif inhi." Jum l-omm jaf ikun iebes għal dawk li qed isibuha bi tqila biex ikollhom tarbija. Ħafna minn dawn il-koppji jiddeċiedu li jagħmlu l-ġest nobbli li jadottaw, bħalma għamlet Svetlana Camilleri li flimkien mar-raġel tagħha adottaw tifla mill-Indja. Minħabba l-pandemija l-adozzjoni kellha ttawwal iktar xhur. "Bħala Mother iċċelebrajniha kif stajna last year għalkemm it-tifla ma kinitx magħna, ċempilna, għamilna video call, u pruvaw jgħidulha tgħid mummy mummy. Ovvjament it-tifla meta ippikkjajnieha bkiet ħafna lill-mother carer tagħha, għamlet over half an hour tibki, ma riditx tieqaf b'xejn. It-tifla għaddiet minn trawma għax 2 years 7 months kellha meta ippikkjajniha, imma ħadet xokk qisu. Kienet diġà timxi imma bix-xokk qisu waqfet timxi. Għamlet qisu 3 weeks ma timxix. Bil-mod saret tħobbna t-tifla." Svetlana qaltilna li issa li ilha sitt xhur magħhom it-tifla qed tidra u qed tmur ukoll childcare li qalet jgħinnha ħafna. Il-Ministru fl-Uffiċċju tal-Prim Ministru Carmelo Abela qal li għaddejja ħidma biex il-leave tal-paternità jiżdied minn jumejn għal għaxart ijiem skont id-direttiva tal-Unjoni Ewropea tal-bilanċ bejn ix-xogħol u l-ħajja privata li trid tkun implimentata s'Awwissu 2022. Qal ukoll li l-leave tal-ġenituri se jkun ta' 4 xhur għal kull persuna sakemm it-tifel jew tifla jilħqu l-età ta' 8 snin. "Dawn għandhom jgħinu biex il-familja, irrispettivament minn mara jew raġel, imma l-familja kollha, tkun tista' tqatta' iktar ħin dedikat għall-familja tagħha." Il-Ministru Abela temm jgħid li l-pandemija għallmitna li fil-ħajja mhux kollox ward u żahar u għalhekk ikun hemm ċirkostanzi fejn ikun hemm bżonn l-intervent tal-Gvern biex jgħin lill-familji fil-bżonn.